สหรัฐฯ ทยอยส่งชื่อคนไทยทำผิด ก.ม.-โรบินฮูด พิสูจน์สัญชาติ ก่อนส่งกลับ
ธานี แสงรัตน์/คิด ฉัตรประภาชัย,ทางการสหรัฐอเมริกา เร่ิมทยอยส่งรายชื่อชาวไทย ที่ขึ้นบัญชีส่งกลับ หลังทำผิด-พำนักผิดกฎหมาย ให้คณะทำงานพิสูจน์สัญชาติตรวจสอบ ก่อนส่งให้ทางการสหรัฐฯ ทราบ และดำเนินการส่งกลับ ด้านผู้ช่วยนายอำเภอลอสแอนเจลิส เผยคนไทยที่ถูกขึ้นบัญชีส่งกลับ บางรายมีปัญหากันเอง จึงแจ้งเจ้าหน้าที่ไปตรวจสอบและถูกขึ้นบัญชีส่งกลับ,จากการที่เจ้าหน้าที่ตรวจคนเข้าเมืองสหรัฐอเมริกา ดำเนินการตามนโยบายผลักดันผู้พำนักผิดกฎหมาย และผู้ที่ทำความผิดออกประเทศอย่างเข้มงวด ตามนโยบายของ นายโรนัลด์ ทรัมป์ ประธานาธิบดีสหรัฐฯ โดยกระทรวงความมั่นคงแห่งมาตุภูมิ ส่ังกำชับให้เจ้าหน้าที่ตรวจคนเข้าเมืองออกตรวจผู้เข้าเมืองผิดกฎหมาย หรือ โรบินฮูด ตามสถานประกอบการและบ้านเรือนที่อยู่อาศัย เมื่อพบผู้เข้าเมืองผิดกฎหมาย และผู้กระทำผิด ให้ส่งกลับประเทศทันที พร้อมทั้ง มีการขึ้นบัญชีเพื่อพิสูจน์สัญชาติ รอส่งกลับประเทศต้นทาง,ในจำนวนผู้ที่ถูกขึ้นบันชีส่งกลับ มีประเทศในแถบอาเซียนที่มีปัญหา ได้แก่ พม่า เวียดนาม กัมพูชา ลาว และไทย เนื่องจากบางคนพูดภาษาของประเทศเพื่อนบ้านได้ โดยเฉพาะชาวไทย ที่ถูกขึ้นบัญชีรอพิสูจน์สัญชาติเพื่อส่งกลับมีกว่า 1,000 คน นอกจากนี้ มีคนถือสัญชาติอื่นแต่แจ้งว่าต้องการให้เนรเทศส่งกลับมาที่ประเทศไทย ทำให้ต้องมีการประสานงานให้แต่ละประเทศพิสูจน์สัญชาติให้ชัดเจนก่อนส่งกลับ ขณะเดียวกัน กระทรวงการต่างประเทศของไทยได้ตั้งคณะทำงานพิสูจน์สัญชาติกรณีนี้แล้ว โดยมีผู้แทนกระทราวงมหาดไทยร่วมเป็นกรรมการนั้น,ผู้สื่อข่าวไทยรัฐประจำนครลอสแอนเจลิส รัฐแคลิฟอร์เนีย รายงานมาเมื่อวันที่ 17 มี.ค. ว่านายธานี แสงรัตน์ กงสุลใหญ่ ณ นครลอสแอนเจลิส เปิดเผยว่า ช่วงที่เจ้าหน้าที่ตรวจคนเข้าเมืองสหรัฐฯ กวดขันส่งกลับผู้พำนักอยู่อย่างผิดกฎหมาย รวมถึงผู้กระทำผิดในคดีต่างๆ ที่ต้องถูกเนรเทศออกทันทีหลังพ้นโทษ ปรากฏว่า เจ้าหน้าที่ตรวจคนเข้าเมืองสหรัฐฯ ได้ส่งชื่อมาให้ตรวจสอบหลายราย เนื่องจากผู้ที่จะถูกเนรเทศอ้างว่า ต้นทางมาจากประเทศไทย บางคนอ้างว่าเป็นคนไทย แต่เมื่อตรวจสอบจากทะเบียนราษฎร์แล้ว ไม่พบหลักฐานว่าเป็นคนไทย จึงยืนยันกลับไปว่าไม่ได้เป็นคนไทย แต่ได้ติดตามสอบถามภูมิหลังบางคนแจ้งว่า เคยอยู่ในค่ายอพยพที่ประเทศไทยบ้าง เกิดในค่ายอพยพบ้าง ก่อนมาอยู่สหรัฐฯ บางคนเป็นชนกลุ่มน้อยที่ไม่ได้มีสัญชาติไทย,ที่ผ่านมา ตม.สหรัฐฯส่งมาให้ตรวจสอบตัวเลขไม่ถึงร้อยคน ส่วนที่มีการขึ้นบัญชีส่งกลับและรอพิสูจน์สัญชาติกว่า 1 พันคนนั้น คงมีหลายกรณี คงต้องติดตามตรวจสอบต่อไป นายธานี กล่าว,นายคิด ฉัตรประภาชัย ผู้ช่วยนายอำเภอ สำนักงานนายอำเภอนครอสแอสเจลิส เปิดเผยเกี่ยวกับเรื่องนี้ว่า ทุกวันนี้มีผู้กระทำผิดและพำนักผิดกฎหมายถูกส่งกลับแทบทุกวัน รัฐแคลิฟอร์เนียเป็นเป้าหมายใหญ่ ที่เจ้าหน้าที่ตรวจคนเข้าเมืองดำเนินการตรวจจับกุมผู้กระทำผิดและส่งกลับประเทศ เนื่องจากทางรัฐแคลิฟอร์เนีย ไม่ให้ความร่วมมือกับรัฐบาลกลาง ในการส่งตัวผู้กระทำผิดในคดีต่างๆ หลังจากพ้นโทษจากเรือนจำ ทำให้เจ้าหน้าที่ตรวจคนเข้าเมือง ต้องตระเวนตามจับตามที่พักอาศัย และสถานประกอบการ,เมื่อไปตรวจสอบที่ไหนพบผู้กระทำผิดอื่นๆ จึงต้องจับกุมและขึ้นบัญชีบุคคลเหล่านั้นไว้ตรวจสอบในการส่งกลับประเทศ ส่วนคนไทยนั้น ส่วนหนึ่งมาจากการทะเลาะกันเองบ้าง ขัดแย้งกันเองบ้าง รวมทั้งเจ้าของกิจการกดขี่ค่าแรง สุดท้ายลงเอยด้วยการแจ้งเจ้าหน้าที่ เขาจึงเข้าไปตรวจสอบและขึ้นบัญชีไว้,บางรายพ่อแม่ถูกจับส่งกลับประเทศ ลูกๆ ต้องถูกส่งกลับด้วย ล่าสุดเมื่อต้นเดือน ตม. จับกุม 232 คน 200 คน อยู่ใน แอล.เอ.180 คน มีคดีค้างเก่าเป็นผู้ต้องหาคดีอาญา เคยได้รับคำส่ังศาลถูกเนรเทศแต่หลบหนี อีก 115 คน ต้องคดีอาญาร้ายแรง เช่น คดีละเมิดทางเพศ พรากผู้เยาว์ ทำร้ายร่างกาย หรือเคยถูกดำเนินคดีลหุโทษหลายๆครั้ง ถูกเนรเทศทันที แต่เขาไม่บอกว่าเป็นชาติไหน ผมได้เตือนคนไทยและสถานประกอบการไทยมาตลอด ให้ปฏิบัติตามกฎหมาย เพราะเจ้าหน้าที่เขาดำเนินการอย่างเฉียบขาด ตามนโยบายประธานาธิบดีทรัมป์ นายคิดกล่าว,ด้านนายชาตรี อรรจนานันท์ อธิบดีกรมการกงสุล ซึ่งได้รับแต่งตั้งจากกระทรวงการต่างประเทศให้เป็น หัวหน้าคณะทำงานเพื่อพิสูจน์สัญชาติบุคคลไทยที่พำนักในสหรัฐฯอย่างผิดกฎหมาย เปิดเผยถึงขั้นตอนการดำเนินการตรวจพิสูจน์สัญชาติชาวไทย ที่ถูกขึ้นบัญชีส่งกลับประเทศของทางการสหรัฐฯว่า เรื่องนี้เป็นเรื่องความมั่นคงของประเทศ เราต้องตรวจสอบว่า คนที่เขาจะส่งมาเป็นคนไทยจริงหรือไม่ เมื่อทางสหรัฐฯส่งรายชื่อมา คณะทำงานจะตรวจสอบให้แน่ชัดและยืนยันว่าคนไหนเป็นคนไทย จากนั้นส่งเรื่องให้ทางสถานเอกอัครราชทูตสหรัฐฯประจำประเทศไทยทราบ รวมทั้งแจ้งให้ทางสถานเอกอัครราชทูต และสถานกงสุลไทยในสหรัฐฯ ได้ทราบด้วย,ส่วนจำนวนผู้รอตรวจพิสูจน์สัญชาตินั้น ทราบเพียงว่ามีเป็นพันคน แต่รายละเอียดระบุว่าเป็นใครบ้างคงเปิดเผยไม่ได้ เนื่องจากประเทศไทยไม่ได้เป็นผู้ดำเนินการส่งกลับ เป็นเรื่องของประเทศสหรัฐฯ ขณะนี้เร่ิมทยอยส่งรายชื่อมาให้ตรวจสอบแล้ว.
ทางการสหรัฐอเมริกา เร่ิมทยอยส่งรายชื่อชาวไทย ที่ขึ้นบัญชีส่งกลับ หลังทำผิด-พำนักผิดกฎหมาย ให้คณะทำงานพิสูจน์สัญชาติตรวจสอบ ก่อนส่งให้ทางการสหรัฐฯ ทราบ และดำเนินการส่งกลับ
เข้าเมืองผิดกฎหมาย,สหรัฐฯ,พิสูจน์สัญชาติ,ส่งตัวกลับประเทศ,ธานี แสงรัตน์,ข่าวทั่วไป